Staatsrede: ‘Staak die sosialistiese vernietiging’Fanie Brink is ‘n onafhanklike landbou-ekonoom. (Foto: Facebook) Deur Fanie Brink, ŉ onafhanklike landbou-ekonoom Kritiek op die staatsrede wat president Cyril Ramaphosa verlede week aan die Nasionale Vergadering van die parlement voorgelê het, kan in enkele woorde opgesom word: Staak die sosialistiese vernietiging van die ekonomie en die land. Die staatsrede het dit weereens baie duidelik bewys dat die presidensie, tesame met sy politieke bondgenote en maatskaplike vennote, wat die openbare sektor verteenwoordig, nooit sal verstaan dat die private sektor nie werksgeleenthede kan skep as die regering nie ’n politieke en ekonomiese omgewing daarstel wat bevorderlik vir die private sektor is nie. Die ware feite is dat die oorheersende regulatoriese betrokkenheid van die regering, met sy totaal vernietigende sosialistiese ideologie, ekonomiese ongeletterdheid en onbevoegdheid, die hoofredes is waarom die private sektor nie ’n groter bydrae tot ekonomiese groei kan maak nie. Andersins is dit die enigste manier hoe die private sektor meer werksgeleenthede kan skep. Die probleem met die aankondiging van die president, dat die private sektor die werksgeleenthede in die ekonomie moet skep, is goed en wel, maar waar is die omgewing waarin werksgeleenthede geskep kan word? Dit is duidelik iets wat die regering en sy politieke bondgenote, die Suid-Afrikaanse Kommunistiese Party (SAKP) en die vakverbond Cosatu, sowel as sy vennote, Business Unity South Africa (BUSA) en Business Leadership South Africa (BLSA), klaarblyklik nooit sal verstaan nie. Hoekom sal die private sektor dit toelaat dat ŉ suiwer sosialistiese regering aan hom voorskryf wat hy moet doen, wat die ekonomie en die land finaal binne die volgende drie tot vier jaar sal vernietig? Dit sal deur die ANC se eie ondersteuners verhaas word, deur groter politieke en maatskaplike onrus, plundery, die verwoesting van ondernemings en eiendom, asook die afsper van belangrike toegangsroetes wat die land gedurende Julie verlede jaar in KwaZulu-Natal en Gauteng ervaar het. Die tyd het aangebreek dat die private sektor van sy ekonomies ongeletterde en onbevoegde sake-organisasies soos BUSA en BLSA ontslae raak en hulle met ’n sake-organisasie vervang wat die mees basiese beginsels van ekonomiese groei verstaan. Die vraag is ook waarom die private sektor in die sogenaamde private-openbare-vennootskappe met die korrupte ANC-regering betrokke sou wou raak. Net om hul eie finansiële oorlewing op die spel te plaas? Die president slaag elke keer uitstekend daarin om met groot entoesiasme terug te val op sy regering se vorige suiwer sosialistiese ekonomiese planne, soos die nasionale ontwikkelingsplan en die ekonomiese heropbou en herstelplan. Hierdie sosialistiese en akademiese wenslys van sy ‘vriendekring’ is steeds vir die onbeheerbare en onomkeerbare fiskale en maatskaplike probleme van die land verantwoordelik. Die regering se politieke en ekonomiese beleid sal steeds veroorsaak dat die ekonomie nie groei nie, wat steeds die gaping tussen sy inkomste en uitgawes verder sal vergroot, wat stygende begrotingstekorte en staatskuld tot gevolg sal hê. Die ekonomie en die land is op die laaste tree voor die afgrond gebring, wat die land finaal in ’n onderontwikkelde land sal verander, met baie groter armoede, hongersnood, werkloosheid, ongelykheid en menselyding as ooit tevore. Ons het reeds die punt bereik waar geeneen van die planne en beloftes wat die president weer vanjaar tydens sy jongste staatsrede bekendgemaak het, enigsins sal slaag of realiseer nie. Binnelandse en buitelandse beleggers moet hulle nie langer daardeur laat mislei nie. Die land kan ook geensins langer staatmaak op enige objektiewe siening en ondersteuning van die Wêreldbank en die Internasionale Monetêre Fonds (IMF) wat die vernietigende ekonomiese beleid van die regering ten volle ondersteun nie. Hulle het geen idee van die werklike feite en realiteite van die sosialistiese vernietiging van die ekonomie nie en daarom kan hulle ook geen betekenisvolle aanbevelings en oplossing vir Suid-Afrika aanbied nie.